A. Belousovová, podpredsedníčka NR SR: (2008-10-21):
Nech sa páči, pán poslanec, máte slovo. I. Farkas, poslanec: Ďakujem pekne za slovo. Vážená pani predsedajúca, vážené pani poslankyne, páni poslanci, vážený pán minister, rokujeme dnes o mimoriadne naliehavom a dôležitom návrhu novelizácie zákona, ktorým sa mení a dopĺňa zákon o ochrane vkladov. Uvedomujúc si vážnosť situácie na svetových finančných trhoch a možnom dopade na Slovensko sme aj my poslanci za Stranu maďarskej koalície hlasovali za skrátené konanie o tomto vládnom návrhu zákona. Opierajúc sa o vyhlásenie, ktoré sme zverejnili pred týždňom, opätovne vyzývame vládu Slovenskej republiky, aby v rámci jej zodpovednosti priebežne analyzovala finančnú situáciu na Slovensku a v rámci jej možností v prípade potreby rozvážne a dôsledne konala s cieľom zabezpečenia záujmov občanov, živnostníkov, zachovania fiškálnej stability  verejných financií, ako aj rovnováhy finančného systému a stability v oblasti zamestnanosti. Zároveň vyzývame občanov a živnostníkov, aby v nasledujúcich týždňoch a mesiacoch  konali rozvážne, aby nepodľahli zbytočnej panike a nespôsobili tým zbytočné nedozerné škody vo vzťahu k rovnováhe finančného systému peňažných ústavov na Slovensku. Práve preto napriek nie priaznivým správam zo zahraničia chceme aktívne prispieť k upokojeniu situácie. Spoločne s vládou Slovenskej republiky máme záujem výrazným spôsobom posilniť ochranu vkladov občanov, živnostníkov v peňažných ústavoch. Pritom ale treba zvážiť mieru posilnenia garancií, aby sa zachovala rovnováha medzi záujmom vkladateľov peňazí na jednej strane, záujmom peňažných ústavov na druhej strane a zároveň reálnou možnosťou verejných financií štátneho rozpočtu ako potenciálneho garanta v prípade potreby v budúcnosti. Aj keď súhlasíme s tým, že tento krok má význam predovšetkým z psychologického  hľadiska,  treba zachovať dôveru ľudí k bankám, dôveru ľudí k peňažným ústavom. Na  samite lídrov členských štátov Európskej únie sa lídri zhodli na tom, že vzhľadom na situáciu na finančných trhoch v Európskej únii treba v členských štátoch posilniť garancie na vklady obyvateľov a živnostníkov v bankách, poukazujúc na spoločný záujem udržania  fiškálnej a finančnej rovnováhy v krajinách Európskej únie za nepriaznivej kritickej situácie, pričom vlády v členských krajinách EÚ sa nezhodli na spoločnej miere garancií, lídri navrhli  variantné riešenie. Vzniká tým problém, že susedné krajiny alebo blízke krajiny, ak zavedú rôznu mieru ochrany, môže to spôsobiť nežiaduci pohyb na finančných trhoch blízkych krajín. Na základe tejto dohody minister financií predložil do vlády takisto variantný návrh, ale ani jeden z variantov neobsahoval neobmedzenú ochranu vkladov. Až politická diskusia vo vláde a výsledok hlasovania zmenil pôvodný návrh ministra na výsledný návrh vo vláde a výsledok hlasovania zmenil pôvodný návrh vlády pre poslancov na jednoznačné zavedenie neobmedzenej garancie na vklady. My sa nevyhýbame diskusii. Treba zabezpečiť maximálny komfort  občanom, maximálny pocit bezpečia, treba ale aj zvážiť všetky riziká a možnosti štátneho rozpočtu, hospodársku silu krajiny. Za súčasných podmienok, keď ochrana platí do výšky 20-tisíc eur so spoluúčasťou sporiteľa vo výške 10 % vkladu, vláda ručí za vklady vo výške 570 miliárd korún. Môžeme toto zvyšovať donekonečna? Sme na toľko istí, že turbulencia na svetových a európskych finančných trhoch nezasiahne Slovensko? Nebude treba vláde v budúcnosti zasiahnuť? Sme si istí na 100 %, že môžeme ísť až tak ďaleko, že pokojne s čistým svedomím môžeme neobmedzene zagarantovať vklady občanov v bankách? Zodpovedne vychádzajúc z reálnych možností slovenského hospodárstva a zároveň garantujúc vklady asi 99 % občanom v plnej miere a 1 % občanom čiastočne, z odborného hľadiska podporujeme navýšenie garancie na hodnotu 100-tisíc eur na občana a zároveň zrušenie spoluúčasti sporiteľa. Nemôžeme súhlasiť s návrhom, aby sa akékoľvek posilnenie štátnej ochrany vkladov  zaviedlo spolu s čiastočným zoštátnením bánk a peňažných ústavov alebo získaním manažérskych práv pre vládu Slovenskej republiky bez toho, aby sa štát stal akcionárom v týchto peňažných ústavoch zákonnou cestou v zmysle Obchodného zákonníka. A zároveň sa pýtame, či v úvodzovkách sociálnodemokratická vláda s citom pre sociálnu spravodlivosť, ktorá viackrát za posledné dva roky vystupovala voči majetným, voči schopným a voči bohatým  spoluobčanom, ktorí sú ochotní prevziať zodpovednosť za svoju budúcnosť do vlastných rúk, táto vláda zavedením neobmedzenej garancie na vklady v bankách, či náhodou nezavádza generálny pardon na prevod príjmov zo šedej ekonomiky z účtov v daňových  rajoch do slovenských bánk? Dá sa takýto krok ospravedlniť súčasnou finančnou krízou? Prečo nestačí ochrana vo výške 100-tisíc eur, teda vo výške 3 milióny korún na osobu, keď tá osoba, ak má viac peňazí, môže ich diverzifikovať do viacerých bánk, môže tým zabezpečiť svoje vklady hoci aj vo výške 15 miliónov korún, ak ich uloží v piatich bankách. Lebo je nepravdepodobné, že päť bánk vyhlási bankrot naraz. Doteraz sme z úst kompetentných počuli, že na Slovensku nehrozí scenár kolapsu bánk ako v niektorých krajinách západnej Európy. U nás kríza bude mať dosah maximálne na zamestnanosť tým, že sa spomalí hospodársky rast. Prečo je teda potrebné zaviesť neobmedzenú ochranu? Čí záujem sa tým sleduje? Tvrdíme, že treba postupovať zodpovedne, ale zodpovedne voči všetkým, voči občanom, voči živnostníkom, voči bankám, ale netreba zbytočne hazardovať ani so zdrojmi štátu. V opozícii nemáme v súvislosti s možným dosahom svetovej krízy na Slovensko také množstvo informácií ako vláda. Máme ale kontakt s našimi voličmi a viackrát sa pýtajú, ako sa majú zachovať, aká bude mať kríza hĺbku na Slovensku. Upokojujeme situáciu, sme za nevyvolávanie zbytočnej paniky. Aby sme spoločnými silami mohli napomôcť upokojenie situácie, navrhli sme pred týždňom spoločné rokovanie všetkých parlamentných strán na Slovensku s cieľom koordinácie  postupov naprieč politickým spektrom na zmiernenie a minimalizáciu dosahu rozmáhajúcej sa svetovej hospodárskej krízy na Slovensko podľa možnosti pred začatím tohto zasadnutia Národnej rady Slovenskej republiky. Pretože v istom okamihu sme vnímali nekoordinovaný postup, čo sa týka návrhov strán vládnej koalície. Radi by sme si tiež vypočuli zámer a opatrenia vlády nielen na ochranu vkladov, ale i na udržanie zamestnanosti, na udržanie hospodárskeho rastu a konkurencieschopnosti  slovenského hospodárstva. Je možné, že dnešná situácia ešte takýto spoločný postup nevyžaduje. Nevieme ale, čo prinesie budúcnosť, ako bude kríza postupovať ďalej. Je možné, že  náš návrh bude aktuálny až o niekoľko mesiacov. Na záver dovoľte, aby som sa vyjadril z hľadiska politického.  Nie sme a priori proti zavedeniu neobmedzenej garancie na vklady. Nechceme ale súťažiť v populizme, vnímame tu jeden vážny odborný argument, ktorý hovorí za zavedenie neobmedzenej ochrany vkladov. A to je súťaž susedných alebo blízkych krajín v bankových garanciách. Ak v tejto oblasti sa politika nezjednotí na území Európskej únie, hrozí nežiaduci pohyb na finančných trhoch. Ale musíte uznať, že v podmienkach Slovenska len u mizivého percenta občanov. A úplne na záver dovoľte jednu perličku z návrhu zákona. V návrhu zákona v časti odhad vplyvov na verejné financie je uvedené nasledovné: „Návrh zákona nepredpokladá dopad na verejné financie.“ Toto asi nepotrebuje komentár. Či k tomu príde, alebo nepríde, tak to nie je subjektívna, ale je to objektívna kategória. Ďakujem pekne za pozornosť. (Potlesk.)